Politiet blev mandag aften kaldt ud til restaurationen Promenaden på Kastetvej i Aalborg. Her havde en kvinde mistanke om, at en gæst havde medbragt en ulovlig kniv. Den mandlige gæst, der er 32 år gammel, var både inde på Promenaden, men sad også på en bænk ude foran. Her så den kvindelige anmelder kniven ligge ved siden af manden. Da politiet ankom, visiterede de manden. Her fandt de en kniv med en bladlængde på 14 centimeter. Derudover havde den 32-årige også amfetamin på sig. Han blev sigtet for overtrædelse af våbenloven og for at være i besiddelse af amfetamin. Anmeldelsen kom 20.25.

Referat:
En 32-årig mand tog mandag aften på Promenaden i Aalborg med en ulovlig kniv.